Viðskiptablaðamenn vara við vinstri vítunum Viðskiptablaðamennirnir Hörður Ægisson á Markaði Fréttablaðsins og Helgi Vífill Júlíusson á ViðskiptaMogganum benda á hætturnar sem felast í útgjalda - og skattahugmyndum vinstri grænna og Samfylkingarinnar . Viðskiptablaðamennirnir Hörður Ægisson á Markaði Fréttablaðsins og Helgi Vífill Júlíusson á ViðskiptaMogganum benda á hætturnar sem felast í útgjalda - og skattahugmyndum vinstri grænna og Samfylkingarinnar . Hvernig sem á málið er litið leiðir framkvæmd þessara hugmynda til vandræða fyrir þjóðarbúið . Hér verður vitnað í greinar þeirra . Hörður Ægisson skrifar leiðara Fréttablaðsins í dag ( föstudaginn 20. október ) og segir : „ Fyrir liggur að tveir stjórnmálaflokkar – Vinstri grænir og Samfylkingin – hafa lagt til að útgjöld ríkissjóðs aukist árlega um 50 til 75 milljarða á árunum 2018 til 2022 . Öllum má vera ljóst að útgjaldaaukning af slíkri stærðargráðu , sem nemur um öllum greiddum tekjuskatti fyrirtækja á þessu ári , verður ekki fjármögnuð nema með umtalsverðum skattahækkunum . Þetta á ekki að þarfnast útskýringa . [...] Hversu miklu gæti upptaka hátekju - og auðlegðarskatta skilað ? Í greiningu sem birtist í Markaðnum í vikunni var sýnt fram á að 48 til 76 prósenta hátekjuskattur á þá sem hafa meira en 25 milljónir í árslaun myndi auka skatttekjur ríkisins um 159 milljónir til 2,7 milljarða á ársgrundvelli . Þá gæti auðlegðarskattur sem lagður yrði á hreina eign að virði 150 milljónir skilað 5,1 milljarði upp í allt að 10,2 milljarða , eftir því við hvaða skatthlutfall er miðað . Þessar tölur eru hins vegar án efa mikið ofmat . Fólk og fyrirtæki bregðast við skattahækkunum með því , svo dæmi sé tekið , að draga úr vinnuframlagi og fjárfestingum . Þá er raunveruleikinn sá , núna þegar fjármagnshöft hafa verið afnumin , að fjárfestar geta fært eignir sínar úr landi , kjósi þeir svo . Ísland er ekki lengur eyland . [...] Staðreyndin er sú að tillögur um að stórauka útgjöld ríkissjóðs um tugi milljarða á hverju ári , án þess að ráðast í skattahækkanir á millitekjufólk , standast enga skoðun . Tekjujöfnuður er hvergi meiri meðal þróaðri ríkja en á Íslandi sem er einmitt ástæða þess að jafnvel mjög hár hátekjuskattur myndi skila afar litlum viðbótartekjum í ríkissjóð . Um þetta er óþarfi að deila . Kjósendur eru ekki fífl og þeir munu sjá í gegnum þann blekkingarleik sem sumir stjórnmálaflokkar hafa kosið að bjóða upp á . “ Að heyra Katrínu Jakobsdóttur , formann vinstri grænna , gera lítið úr gagnrýni á ofurskattahugmyndir flokksins með því að vitna í Indriða H. Þorláksson sér til halds og trausts vekur aðeins minningar um Icesave-samningana þar sem Indriði H. var aðalráðgjafi vinstri grænna með alkunnum hörmulegum afleiðingum . Í ViðskiptaMogganum fimmtudaginn 19. október setti Helgi Vífill Júlíusson blaðamaður fram þessa skoðun : „ Raunar boða sumir stjórnmálaflokkar mun meiri aukningu ríkisútgjalda en nemur fyrirhuguðum afgangi [ 44 milljarðar kr. í fjárlagafrumvarpi fyrir árið 2018 ] . Þeir vilja auka ríkisútgjöld árlega um 50 til 75 milljarða króna setjist þeir í ríkisstjórn . Í aðdraganda kosninga hafa vinstri flokkarnir ekki upplýst með trúverðugum hætti hvernig eigi að fjármagna aukin ríkisútgjöld . Það liggur í augum uppi að það þurfi að hækka skatta til að standa undir auknum útgjöldum . Á sama tíma og farið er að hægja á hagkerfinu sem leiðir til þess að ríkið mun afla minni skatttekna þegar fram í sækir . Það kallar eflaust á frekari skattahækkanir til að ríkið geti haldið áfram á sömu braut . Þær hækkanir munu hafa í för með sér að hægist enn frekar á atvinnulífinu . “ Af þessum hugleiðingum sérhæfðra blaðamanna sem fylgjast með hræringum í fjármálaheiminum , efnahags - og atvinnulífinu má sjá hvað kjósendur kalla yfir sig styðji þeir útgjalda - og skattaflokkana í kosningunum 28. október . Varast ber vinstri vítin .